AaB startede kampen med en ny angriber helt i front, Marco Ramkilde, og allerede efter 9 minutter viste han prøver på sin farlighed. Han sled sig fri, men hans skud gik lige over mål. Det gjorde Marco Ramkildes andet forsøg så til gengæld ikke. Det strøg nemlig lige nøjagtig i mål på et fremragende timet hovedstødsmål efter et flot indlæg fra Allan Sousa. Så brød jublen løs blandt de mange fans bag målet på Vesttribunen, som har “sukket” efter en angrebsspiller, der kan score mål, og i aften tillige kunne fejre 20 års jubilæum. Men AaB’s hårdt prøvede hjemmepublikum fik ikke lov at være i hoppestemning længe, før gæsterne fra Viborg, med den tidligere AaB-træner Jacob Friis på sidelinjen, og som har været Superligaens helt store positive overraskelse med en nuværende topplacering, fik udlignet til 1-1. AaB’s forsvar ikke fik ekspederet bolden væk og så var Jay Roy Grot pludselig helt alene med AaB´s målmand Theo Sander. 1-1 efter 22 minutter. Ikke færdige endnu Men AaB var ikke færdig med at producere chancer. Efter 34 minutter var Allan Sousa tæt på, men 1-1 efter de første 45 minutter. AaB har hårdt brug for begge point i bundstriden, og med en sejr over Viborg kan de efterlade selveste Brøndby på nedrykningspladsen. Netop Brøndby er AaB’s modstander i næste kamp - søndag aften kl 18 i Brøndby. AaB måtte udskifte to mand i pausen, Iver Fossum, som har været en skygge af sig selv helt indtil nu i sæsonen, blev erstattet af Malte Højholt, og til stor ærgrelse for hjemmepublikummet måtte også målscorer Marco Ramkilde blive i omklædningsrummet. Han blev erstattet af Louka Prip. Viborg bedst Viborg kom bedst ud til de sidste 45 minutter, og AaB måtte bruge kræfter på at forsvare sig i stedet for at komme frem på banen. Uafgjort kan AaB ikke bruge til noget. Efter 66 minutter var AaB endelig på Viborgs banehalvdel, og straks blev det farligt. Allan Sousa burde have scoret på en kæmpechance, men i stedet for mål til hjemmeholdet slog Viborg til. En af AaB’s bedste i kampen, målmand Theo Sander, gik fuldstændig galt af et langskud fra Viborgs Clint Lemans. Theo Sander fejlbedømmer skuddet, og Theo Sander bokser bolden i eget mål. Synd for Sander, der faktisk spillede sin første Superligakamp på Aalborg Portland Park. Med 10 minutter igen blev AaB’s forsvar totalt udspillet, og Jacob Bonde kunne med et velplaceret spark sende AaB helt ned i dybden - helt fortjent 3-1 til gæsterne. Pibekoncert fra de 6.000 tilskuere, da kampen blev fløjtet af var helt “ fortjent”. AaB’s indsats var til tider pinlig. Ingen gejst over spillet, og nu er AaB for alvor i krise og i nedrykningsfare. Næste søndag venter Brøndby, og her er en sejr livsvigtig. Ellers bliver AaB hægtet af i bunden af Superligaen.

Opsummering:
Aab taber hjemme med cifrene 1-3.